ત્યાર પછી સિંધુનાં પાણી કચ્છમાં લાવવાના અનેક પ્રયત્નો તો થયા, પરંતુ તેને સફળતા ન મળી, આઝાદી પછી વિશ્વબેંકની મધ્યસ્થીથી જ્યારે હિમાલયમાંથી નીકળતી નદીઓ પૈકીની પશ્ચિમ તરફની નદીઓ પર પાકિસ્તાનનો હક્ક અબાધિત થયો ત્યારે પૂર્વની નદીઓનાં પાણી રાજસ્થાન સહિતનાં રાજ્યોને મળવા લાગ્યાં, પરંતુ કચ્છ તેના અધિકારથી વંચિત રહ્યું. રાજસ્થાન કેનાલને કચ્છ સુધી લંબાવવાનું આશ્વાસન અપાયું અને તે માટેનો સરવે પણ થયો, પરંતુ પછી રાજસ્થાન સરકારે પાણીની અછતની દલીલ કરીને ગુજરાત સુધી કેનાલ લંબાવવાનો ઇન્કાર કર્યો. આમ અત્યાર સુધી કચ્છનો હક્ક હોવા છતાં તેને સિંધુનાં પાણીની અવેજીના પાણી મળી શક્યાં નથી.